Rådets forordning (EF) nr. 2889/2000

af 22. december 2000

om ændring af forordning (EF) nr. 1334/2000, for så vidt angår udførsel og overførsel inden for Fællesskabet af produkter og teknologi med dobbelt anvendelse

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen,

og ud fra følgende betragtninger:

(1) I henhold til Rådets forordning (EF) nr. 1334/2000 af 22. juni 2000 om en fællesskabsordning for kontrol med udførslen af produkter og teknologi med dobbelt anvendelse(1), bør disse produkter og teknologier underkastes en effektiv kontrol ved deres udførsel fra Fællesskabet.

(2) For at medlemsstaterne og Den Europæiske Union kan opfylde deres internationale forpligtelser, navnlig dem, der er undertegnet inden for rammerne af Gruppen af Leverandører af Nukleart Materiale (NSG), er hele kategori 0 (nukleare materialer og faciliteter samt nukleart udstyr) i bilag I i forordning (EF) nr. 1334/2000 medtaget i bilag IV hertil (der kræves tilladelse til overførsel inden for Fællesskabet af produkter med dobbelt anvendelse, som er opført på listen i dette bilag).

(3) Det har senere vist sig, at kontrol inden for Fællesskabet af nukleare materialer med mindre spredningsrisiko i henhold til forordning (EF) nr. 1334/2000, give anledning til handelshindringer uden at give en bedre beskyttelse end den, der allerede er sikret gennem Euratom-traktaten. Derfor bør nævnte kontrol afskaffes for disse materialer.

(4) Medlemsstaterne har imidlertid i erklæringen fra Dublin fra 1984 om den fælles politik erkendt, at det var nødvendigt at opretholde kontrollen inden for Fællesskabet af overførsel af produkter, der betragtes som særlig følsomme for så vidt angår ikke-spredning af kernevåben. Kontrollen bør derfor opretholdes for visse specielle, fissile materialer, som indgår i 0C002-materialer (udskilt plutonium og "uran beriget med uran-233 eller -235" ud over 20 %).

(5) Forordning (EF) nr. 1334/2000 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 1334/2000 foretages følgende ændringer:

1) I bilag II, del 2, indsættes følgende led efter første led:

"- 0C001 'Naturligt uran' eller 'depleteret uran' eller thorium i form af metal, legering, kemisk forbindelse eller koncentrat og et hvilket som helst andet materiale, der indholder et eller flere af de nævnte stoffer

- 0C002 andre 'Specielle, fissile materialer' end dem, der er nævnt i bilag IV

- 0D001 (software) og 0E001 (teknologi), når de har forbindelse med 0C001 eller med de stoffer, der er udelukket fra bilag IV."

2) I bilag IV, del II, ændres udtrykket "Hele kategori 0 i bilag I er medtaget i bilag IV" til:

"Hele kategori 0 i bilag I er medtaget i bilag IV, bortset fra følgende:

- 0C001: 0C001 er ikke medtaget i bilag IV

- 0C002: 0C002 er ikke medtaget i bilag IV, med undtagelse af følgende specielle, fissile materialer:

a) udskilt plutonium

b) 'uran beriget med uran-233 eller -235' ud over 20 %

- 0D001 (software) og 0E001 (teknologi) er medtaget i bilag IV, undtagen når de har forbindelse med 0C001 eller til de stoffer i 0C002, der er udelukket fra bilag IV".

Artikel 2

Denne forordning træder i kraft på femtedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. december 2000.

På Rådets vegne

C. Pierret

Formand

(1) EFT L 159 af 30.6.2000, s. 1.